钦定古今图书集成/历象汇编/岁功典/第051卷 > 《福建志书》 > 福州府
## 钦定古今图书集成/历象汇编/岁功典/第051卷 > 《福建志书》 > 福州府

端午插艾五日，天未明，采艾插户上，以禳毒气。亦有
结艾为人者，与荆楚同，乡村或采楝木叶插之。父老
相传，可以禁蚊。系五色丝线，旧传三闾大夫语人，“五
色丝蛟龙所畏。”故是日长幼悉以五色丝系臂，一名
长命缕，一名续命缕。父老相传，可以辟蛇，至七夕始
解弃之。妇女竞插花，榴花为多，亦喜梧桐饮菖蒲。李
彤《四序总要》云：“五日妇礼，上续寿菖蒲酒。”以《本草》云：
“菖蒲可以延年。”今州人是日饮之，名曰饮续角黍。楚
人是日以竹筒贮米祭屈原，名筒粽。四方相传，皆以
为节物。今州人以大竹叶裹米为角黍，亦有为方粽，
以相馈遗。旧俗，妇礼，是日上续寿，衣服鞋履团粽、扇
子、菖蒲酒，今时盖鲜行之矣。竞渡，楚人以吊屈原，后
四方以为故事。是日竞渡以为戏。州南台江沿内诸
河，皆龙舟鼓楫，钲鼓喧鸣，彩服鲜衣，共𩰚轻驶。士女
观者，或乘潮解繂，或置酒临流，或缘堤夹岸，骈首争
观，竟日乃归。